### Resume

Vejle Kommune har udbudt [adresse] 83-85 til salg, og en privat bygherre har vundet udbuddet. På baggrund af det indsendte projektmateriale igangsættes lokalplanen. Udbuddet er en del af realiseringen af 'Udviklingsplan Finlandsparken - En bydel i social balance'.

Lokalplanområdet kommer til at indeholde etageboliger i 2-4 etager samt rækkehuse i 1-2 etager. Samlet skal der opføres mindst 90 boliger.

Lokalplanen dækker også daginstitutionen på [adresse] samt en offentligt ejet parkeringsplads øst for [adresse].

### Sagsfremstilling

![](data:image/png;base64...)

Figur 1: Kort over lokalplanområdet

Planens historik:

Teknisk Udvalg besluttede på mødet 31. maj 2021, pkt. nr. 127, at igangsætte udarbejdelse af lokalplan nr. 1362 og tillæg nr. 17.

Lokalplanens indhold:

Baggrunden for lokalplanen er, at AAB og Vejle Kommune har udarbejdet en udviklingsplan for [adresse], der skal reducere de almene boliger i området ned til 68%. Dette skal ske ved at opføre private boliger. Udviklingsplanen har udpeget området ved Byg & Leg til at indeholde minimum 90 private boliger.

På baggrund af Udviklingsplan for [adresse] har Vejle Kommune udbudt grunden til salg og fundet et velegnet boligprojekt, der opfylder kriterierne i udbudsmaterialet.

Lokalplanområdet dækker dels det tidligere Byg & Leg, men også daginstitutionen Moldevej 81 og den offentligt ejede parkeringsplads øst for [adresse]. Lokalplanens formål er at udlægge området til boligområde med institution og fælles friarealer. Lokalplanområdet er ca. 30.750 m². Heraf udgør det kommende boligområde ca. 17.750 m², de nye grønne friarealer ca. 7.400 m² og daginstitutionen resten.

Det nye boligbyggeri skal skabe variation i områdets boligmasse. Nye boliger skal åbne sig mod de omkringliggende arealer, således det får god sammenhæng med det grønne offentligt tilgængelige areal syd for parcellen. Nye boliger skal tilpasses det eksisterende terræn ved mindst mulige ændringer.

Størstedelen af de fælles friarealer for de nye boliger skal søges placeret mod syd, således at de får forbindelse til arealet med det nye offentlige grønne og rekreative areal, som er ca. 5.000 m² af det tidligere Byg & Leg. Dette areal indrettes på ny, men har fortsat en øst-vestgående stiforbindelse, der både kobles på et gennemgående stisystem kaldet ’Det grønne loop’ og den grønne, rekreative forbindelse fra øst mod vest ved det nye boligområde. Boligernes fælles friarealer skal flyde sammen med det offentlige areal mod syd. Arealerne skal være sammenhængende for at de nuværende grønne kvaliteter og indbydende natur videreføres og bevares, men også for, at der kan opstå fællesskab mellem de nye boliger og aktiviteterne på denne del af de nye grønne arealer.

I forbindelse med nyt byggeri bliver det nuværende Byg og Leg flyttet til tre mindre arealer. De tre nye fælles grønne park- og legeområder skal også fremadrettet spille en særlig rolle som samlingssted på tværs af boligområder i [adresse] og for [adresse] beboere. Her skal være plads til udfoldelse, leg og dyrehold i et område med vildere naturkvaliteter og upolerede, attraktive udearealer.

Der ændres ikke på forholdene for daginstitutionen Moldevej 81. Dele af daginstitutionens legeplads samt den offentlige parkeringsplads bliver lige nu omdannet til nye grønne arealer kaldet 'Toppen af [adresse]'. Dette areal er der offentlig adgang til.

Parkeringspladsen øst for [adresse] nedlægges, således der kan anlægges en offentlig park.

![](data:image/png;base64...)

Figur 2. Kortet viser delområde 1 med en bebyggelsesplan for 90 boliger samt deres fælles friarealer.

Kommuneplantillæg:

Rammen for området giver mulighed for bebyggelse i 3 etager og en maksimum højde på 16 meter. Da lokalplanen skal muliggøre opførelse af etageboliger i 4 etager, udarbejdes et tillæg til kommuneplanen. Tillægget ændrer alene på antallet af etager samt bebyggelsens samlede højde og bebyggelsesprocent.

Miljøvurdering:

Forslag til lokalplan nr. 1362 og tillæg nr. 17 er screenet jævnfør miljøvurderingsloven. På baggrund af screeningen er det forvaltningens vurdering, at planen ikke vil medføre væsentlig påvirkning af miljøet, og der udarbejdes derfor ikke en miljøvurdering.

Høringsperiode:

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på 4 uger, dog 2 uger for mindre lokalplaner, og 8 uger for lokalplaner med tillæg der har været i fordebat.

Høringsperioden for lokalplanen og tillægget fastsættes til 4 uger, da lokalplanen er af en karakter, med et geografisk anvendelsesområde, en kompleksitet og et omfang, hvor 4 uger vurderes at være rimelig tid til inddragelsen af offentligheden.

Overtagelsespligt/Frafaldserklæring:

Lokalplanområdet ejes af kommunen, og en frafaldserklæring er derfor ikke nødvendig.

### Sagens videre forløb

Sagen skal behandles af Økonomiudvalget og Byrådet.

### Klima og resiliensvurdering

Nyt byggeri og anlægsarbejde vil altid øge udledningen af CO2.

Boligerne får en placering hvor eksisterende infrastruktur udnyttes, der skal alene etableres nye interne veje og stier. Placeringen giver god tilgængelighed for gående og cyklister, og ligger med nem adgang for biler. Lokalplanområdet ligger centralt på [adresse] i Vejle med nem adgang til indkøb og busstoppested.

Dette medvirker til at reducere lokalplanens forventede klimaaftryk.

### Teknik- og Miljødirektøren indstiller,

|  |  |
| --- | --- |
| at | udvalget anbefaler over for byrådet, at forslag til lokalplan nr. 1362 og tillæg nr. 17 til Kommuneplan 2021-2033 vedtages og offentliggøres i 4 uger. |

### Beslutning

Anbefalet.

Herbert Svendsen var fraværende.